Komission tiedonanto - Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY, sellaisena kuin se on viimeksi muutettuna Euroopan parlamentin ja neuvoston direktiivillä 97/36/EY, 3 a artiklan 2 kohtaan perustuva julkaisu



Virallinen lehti nro C 209 , 21/07/2000 s. 0005 - 0005



Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 97/36/EY(2), 3 a artiklan 2 kohtaan perustuva julkaisu (2000/C 209/04) Seuraavassa on katkelmia Italian televiranomaisten 9. maaliskuuta 1999 tekemästä päätöksestä 8/1999. Päätös koskee toimenpiteitä, jotka Italia on toteuttanut direktiivin 3 a artiklan 1 kohdan nojalla ja jotka se on antanut komissiolle tiedoksi 3 a artiklan 2 kohdassa säädetyn menettelyn mukaisesti. 1 artikla 1. Tämä päätös koskee sellaisten tapahtumien televisiointia, joilla katsotaan olevan erityistä yhteiskunnallista merkitystä. 2. "Yhteiskunnallisesti erityisen merkittävällä tapahtumalla" tarkoitetaan urheilu- tai muita tapahtumia, jotka täyttävät vähintään kaksi seuraavaa kriteeriä: a) tapahtuma ja sen lopputulos herättävät Italiassa erityistä ja laajaa kiinnostusta; niistä ovat kiinnostuneita myös henkilöt, jotka tavallisesti eivät seuraa tämäntyyppisiä tapahtumia televisiosta; b) tapahtuma on laajalti tunnustettu, sillä on kulttuurillista merkitystä ja se vahvistaa italialaisten kulttuuri-identiteettiä; c) tapahtumaan osallistuu kansallinen joukkue, joka edustaa tiettyä urheilulajia merkittävissä kansainvälisissä kilpailuissa; d) tapahtuma on perinteisesti esitetty maksuttoman television kautta ja sillä on ollut Italiassa huomattavat katsojaluvut. 2 artikla 1. Televiranomaiset ovat laatineet seuraavan luettelon tapahtumista, joilla katsotaan olevan erityistä yhteiskunnallista merkitystä ja joita Italian lainkäyttövaltaan kuuluvat lähetystoiminnan harjoittajat eivät saa lähettää yksinoikeudella tai koodatussa muodossa, jotta merkittävä osa (yli 90 prosentia) Italian yleisöstä voi seurata näitä lähetyksiä maksuttoman television kautta ilman teknisten lisälaitteiden hankinnasta aiheutuvia ylimääräisiä kustannuksia: a) kesä- ja talviolympialaiset; b) jalkapallon maailmanmestaruuskilpailut ja kaikki Italian maajoukkueen ottelut; c) jalkapallon Euroopan mestaruuskilpailujen loppuottelu ja kaikki Italian maajoukkueen ottelut; d) Italian jalkapallomaajoukkueen koti- ja vierasottelut virallisissa jalkapalloturnauksissa; e) UEFA:n Mestarien Liigan ja UEFA-Cupin loppu- ja välieräottelut, jos italialainen joukkue pelaa niissä; f) Italian ympäriajo (Giro d'Italia) -pyöräilykilpailu; g) Formula 1:n Italian Grand Prix -ajot; h) San Remon musiikkifestivaalit. 2. Edellä 1 kohdan b ja c alakohdassa mainitut tapahtumat on lähetettävä kokonaan suorana lähetyksenä. Muiden tapahtumien osalta lähetystoiminnan harjoittajat voivat vapaasti päättää, millä tavoin tapahtumat lähetetään koodaamattomassa muodossa. Televiranomaisten tekemä päätös 8/1999 on julkaistu kokonaisuudessaan Italian tasavallan virallisessa lehdessä 24. toukokuuta 1999 (N:o 119, ss. 27-28). Päätös sisältää myös seuraavat säännökset: 3. Viranomaisilla on oikeus tarvittaessa muuttaa 1 kohdassa esitettyä luetteloa erityisesti sisällyttämällä siihen seuraavat tapahtumat: a) koripallon, vesipoolon ja lentopallon maailmanmestaruuskilpailujen loppuottelut, jos Italian maajoukkue osallistuu niihin; b) Davis Cupin loppu- ja välieräottelut, jos Italian maajoukkue osallistuu niihin; c) maantiepyöräilyn maailmanmestaruuskilpailut. 4. Edellä 3 kohdassa mainittujen tapahtumien osalta lähetystoiminnan harjoittajat voivat vapaasti päättää, millä tavoin tapahtumat lähetetään koodaamattomassa muodossa. 5. Viranomaiset varaavat oikeuden tarkistaa 1 ja 3 kohdassa esitettyjä luetteloita kahden vuoden kuluttua tämän päätöksen voimaantulosta. 3 artikla 1. Tämä päätös annetaan tiedoksi Euroopan komissiolle. Se julkaistaan Italian tasavallan virallisessa lehdessä ja televiranomaisten virallisessa tiedotteessa. 2. Tämä päätös tulee voimaan seuraavana päivänä sen jälkeen, kun se on julkaistu Italian tasavallan virallisessa lehdessä. (1) EYVL L 298, 17.10.1989, s. 23. (2) EYVL L 202, 30.7.1997, s. 60.